钦定古今图书集成/理学汇编/学行典/第267卷 > 王鸿
## 钦定古今图书集成/理学汇编/学行典/第267卷 > 王鸿

按《赣州府志》：“王鸿，字翼道，雩都人。自称王右军二十
四世孙。工隶篆，善八分书。宋皇祐中，以乡举游大学，
再荐省试第一。因作《众贤和赋》《万物和赋》，内云：‘九官
相逊，凤仪虞舜之韶；多士以宁，鱼跃文王之沼’。失韵
被黜，丞相王旦叹息而抚慰之。鸿归，择邑治之南四
十里泉石清胜，筑室隐焉。目其山曰峿山，岩曰需岩”，
从学者百馀人。尝用野菜四十九，盐一作羹饷客，自
号曰太衍羹，谓是羹胜于五侯鲭也。周茂叔倅郡时，
以诗通问，鸿答谢云：“临别溪头承诲嘱，此心当为圣
贤求。”郡守刘彝以书币聘掌郡校，不就，寄诗云：“冬寒
夜忆王夫子，独坐需岩看古书。”又云：“自恨虎符难命
驾，白云无意离山居。”侍郎张颉荐于朝曰：“窃见虔州
处士王鸿，志行修洁，笃学能文。嘉祐中，累与省试不
中。今年四十馀，耕田种桑，以足亲养。居约处晦，视古
为归，闲推所学以教乡闾子弟。如鸿雅操，诚足以扶
世教，励风俗。伏望朝廷特加旌奖，以劝士类。”不报。竟
肥遁四十馀年。尝注《太元经》，今不存。又尝戏作囷铭，
亦失。